Broj: 711-I-487-M-61/23-02-23

Zagreb, 13. ožujka 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Grge Sabljića, ravnatelja Javne ustanove Lučka uprava Vukovar,** za davanjem mišljenja,na 1. sjednici održanoj dana 13. ožujka 2023.g. donosi sljedeće

**MIŠLJENJE**

1. **Sukladno odredbi članka 17. stavka 2. ZSSI-a obveznik Grgo Sabljić, ravnatelj Javne ustanove Lučka uprava Vukovar, može istovremeno uz obnašanje navedene dužnosti povremeno i privremeno pružati usluge tehničkog savjetovanja, izrade elaborata te projektnih zadataka u obrtu „Dino“ u obveznikovom vlasništvu,** **ali isti obrt ne smije sklapati poslovne odnose niti ugovarati navedene usluge s ustanovom u kojoj obveznik obnaša dužnost.**
2. **Povjerenstvo ukazuje obvezniku da ne može odlučivati o nastanku poslovnih odnosa čiji su predmet poslovi iz točke I. izreke, niti sklapati ugovore kojima isti nastaju, već da je sukladno članku 18. stavku 1. ZSSI-a dužan navedene poslove prenijeti na poslovođu.**
3. **Sukladno članku 17. stavku 4. ZSSI-a obveznik Grgo Sabljić dužan je prilikom podnošenja imovinske kartice prijaviti Povjerenstvu vlastite prihode i prihode obrta „Dino“.**

Obrazloženje

Zahtjev za mišljenjem podnio je obveznik Grgo Sabljić, ravnatelj Javne ustanove Lučka uprava Vukovar. U Povjerenstvu zahtjev je zaprimljen 3. ožujka 2023.g. pod poslovnim brojem 711-U-3316-M-61/23-01-26, povodom kojeg se vodi predmet broj M-61/23.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici toga Zakona. Stoga je i obveznik Grgo Sabljić povodom obnašanja dužnosti ravnatelja lučke uprave Vukovar dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a, u svezi s odredbom članka 40. stavka 2. Zakona o općem upravnom postupku („Narodne novine“, br. 47/09. i 110/21.), propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka urednog zahtjeva.

Obveznik je u zahtjevu postavio upit može li kao ravnatelj Lučke uprave Vukovar povremeno pružati usluge tehničkog savjetovanja, odnosno izrađivati dokumente poput elaborata i projektnih zadataka kao vlasnik nepovlaštenog obrta pod nazivom „Dino“. Pritom, obveznik napominje kako je na web stranici Lučke uprave Vukovar obrt naveden kao gospodarski subjekt s kojim Lučka uprava ne smije sklapati ugovore o javnoj nabavi.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavaka 2. i 3. toga članka.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Povjerenstvo ističe kako obveznik uz obnašanje dužnosti ravnatelja Lučke uprave Vukovar može povremeno i privremeno pružati usluge tehničkog savjetovanja, izrade elaborata te projektnih zadataka u obrtu „Dino“ koji je u njegovom vlasništvu, međutim, iste ne može pružati tijelu u kojem obnaša dužnost.

Nadalje, Povjerenstvo napominje kako obveznik ne može samostalno odlučivati o nastanku poslovnih odnosa obrta s drugim subjektima, kao niti s istima sklapati ugovore o pružanju navedenih usluga, budući da bi takvo postupanje predstavljalo poslove upravljanja obrtom odnosno bilo u suprotnosti s odredbom članka 18. ZSSI-a.

Naime, Povjerenstvo ističe kako je člankom 2. Zakona o obrtu („Narodne novine“, broj 143/13, 127/19 i 41/20, u daljnjem tekstu: ZO) propisano da je obrt u smislu Zakona samostalno i trajno obavljanje dopuštenih gospodarskih djelatnosti od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. ZO-a propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika te da poslovođa vodi obrt u ime i za račun obrtnika.

Slijedom navedenog, tijekom obnašanja dužnosti, obveznik ne može obavljati upravljačku funkciju u obrtu pa tako niti sklapati pravne poslove s drugim subjektima već je dužan sve poslove upravljanja prenijeti na drugu osobu, odnosno, sukladno ZO-u poslovođu.

Povjerenstvo pritom napominje kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu pa poslovođa obrta može biti i povezana osoba u smislu članka 5. stavka 1. točke 6. ZSSI-a, odnosno član obitelji te svaka druga fizička osoba koja je zaposlenik u obrtu.

Isto tako, Povjerenstvo ukazuje obvezniku da je prilikom podnošenja imovinske kartice dužan, između ostalog, uz vlastite prihode stečene od obavljanja poslova u obrtu prijaviti i vlasništvo nad navedenim obrtom kao i dobit ostvarenu obavljanjem navedene samostalne djelatnosti.

Slijedom navedenog, Povjerenstvo je donijelo mišljenje kao što je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Grgo Sabljić, putem elektroničkog pretinca
2. Objava na internetskoj stranici Povjerenstva
3. Pismohrana